Pendhudhuk ingkang dumunung ing Pulo Palue inggih punika etnis Palue, inggih punika salah satunggal saking enem etnis pendhudhuk ingkang dumunung ing Kabupaten Sikka. Warga Palue gadhah basa, adat, saha budaya ingkang béda saking masarakat Pulo Flores ing padatanipun. Warga masarakat Palue asring nindakaken maneka warna jinis upacara adat minangka wujud sukuripun dhateng Gusti ingkang Murbeng Dumadi. Salah satunggaling upacara adat ingkang taksih dipun uri-uri inggih punika Upacara adat "Pathi Kharaphau" ingkang dipun adani saben 5 taun sepisan minangka adicara puncak kangge ngaturaken gunging panuwun saha raos sukur awit saking sadaya nikmat, karunia ingkang sampun dipun paringaken dhateng masarakat Palue. Upacara punika dipun adani ing saperangan desa/dhusun, inggih punika wonten ing Nitung, Cua, Koa, Cawalo, Lei, Tomu, saha Ladaloka, kanthi wekdal anggenipun ngadani upacaranipun béda-béda ing antawisipun desa setunggal kaliyan desa sanesipun, gumantung saking wekdal ingkang sampun dipun temtokaken déning saben Lakimosa utawi kepala adat.